כריס מורנה

ביוגרפיה

כריס מורנה החלה את דרכה כדוגמנית בנעוריה, היא דגמנה לחברת הג'ינסים "Lee". לאחר מכן היא הנחתה את התוכנית "Voltop", שם היא הכירה את המפיק גוסטבו יאנקלביץ'. מאוחר יותר, הפך ינאקלביץ' למנהל ערוץ "Telefe". יאנקלביץ' ומורנה נישאו ב-1972 כשהייתה בת 16 ונולדו להם שני ילדים: בתם הבכורה רומינה ז'אן נולדה ב-5 בספטמבר 1974 ושלוש שנים מאוחר יותר נולד בנם השני, תומאס יאנקלביץ'. השניים התגרשו ב-1995 לאחר 23 שנות נישואים.
בתה, השחקנית רומינה ז'אן, נפטרה ב-28 בספטמבר 2010 בגיל 36, כאשר סיבת המוות הייתה דום לב. כתוצאה מפטירתה הפתאומית של בתה החליטה מורנה לא להמשיך לעונה חמישית לסדרת הנוער המצליחה "כמעט מלאכים".

משחק

תפקידה הראשון כשחקנית היה בסדרה "רומינה", בטלוויזיה הארגנטינאית בשנת 1980. היא המשיכה להופיע בסדרות טלוויזיה שונות, וקריירת המשחק שלה הלכה ונסקה במהלך שנות ה-80.
בין השנים 1991 -1994 הופיעה כמנחת שעשועון טלוויזיה הנקרא "Jugate conmigo" (תשחק איתי) ושיחקה בכמה סרטים טלוויזיוניים, במקביל להמשך המשחק בסדרות עלילתיות.

הפקה

בשנת 1994 פרשה ממשחק, והחלה לעבוד כמפיקה. באותה השנה הציעה לדירקטוריון חברת הטלוויזיה "Telefe" להפיק סדרה העוסקת בילדים ובנערים השוהים בבית יתומים, והדירקטוריון קיבל את ההצעה, וכך נוצרה "קטנטנות" שהפכה עד מהרה להצלחה גדולה. בקטנטנות שיחקה גם בתה של מורנה, רומינה ז'אן. מורנה הייתה גם מעורבת בכל ההפקות הנוספות של קטנטנות - אלבומי דיסקים, הופעות תיאטרון ב"גראן רקס" שבבואנוס איירס ועוד. מורנה כתבה, הלחינה והפיקה את כל שירי הסדרה, ובכלל כתבה והלחינה בחייה למעלה מ-600 שירים.
בין השנים 1998 -2000 הפיקה מורנה, במקביל ל"קטנטנות", טלונבלת נוער בשם "קיץ נצחי" ("Verano del '98") שזכתה להצלחה בארגנטינה. בשנת 2001 הייתה צפויה להפיק את העונה השביעית ל"קטנטנות" אך עקב המשבר הכלכלי שפקד את ארגנטינה באותה התקופה הוחלט שזוהי תהיה עונתה האחרונה של הטלנובלה שתהיה קצרה מהמתוכנן.
בשנת 2002 הפיקה את טלנובלת הנוער המצליחה "המורדים" וב-2003 הפיקה במקביל את טלנובלת הילדים "פינת אור", ששימשה כמעין המשך ל"קטנטנות", אך לא הצליחה לשחזר את הצלחתה של הסדרה "קטנטנות". על אף כישלון "פינת אור" בטלוויזיה המקומית, בישראל היא נישאה על גלי ההצלחה המסחררת של "קטנטנות", עד כדי יצירת תקדים בו נוצר מופע בימתי (בדומה לאלו שנוצרו ל"קטנטנות") שהוצג בישראל בלבד, במקביל להופעות "המורדים" במדינה.
בין השנים 2004–2005 הפיקה מורנה את הטלנובלה "פלוריסיינטה" שהפכה תוך מספר שבועות להצלחה עצומה בארגנטינה. ב-2005 הפיקה בנוסף את הסיטקום המצליח "Amor Mio" (בעברית - אהוב/ה שלי) בכיכובה של בתה, רומינה ז'אן ודמיאן דה סנטו. בשנת 2006 הייתה אחראית על שתי הפקות חדשות - האחת, טלנובלת נוער נועזת בשם "אלמה פיראטה", והשנייה "קטנטנות 2006" שהייתה באופן רשמי עונה שמינית ל"קטנטנות". את שנת 2007 הקדישה מורנה להפקת טלנובלת הילדים ונוער "כמעט מלאכים".
בשנת 2008 עלו לשידור שתי הפקות חדשות של מורנה - סיטקום בשם "Bella y Bestia Son" (היפה והחיה) בה כיכבו אותם השחקנים הראשיים של "Amor Mio" ועונה שנייה לסדרה "כמעט מלאכים", אשר בנוסף לסדרה יצא דיסק מצליח ונמכר מאוד בארגנטינה, לסדרה יצא גם מופע סביב כל אמריקה הלטינית.
בשנת 2009 העלתה את העונה השלישית של הסדרה "כמעט מלאכים". בשנת 2010 הסדרה עלתה לעונה רביעית, וזכתה להצלחה גדולה, אולם בשל מות בתה רומינה ז'אן באותה השנה, מורנה החליטה שלא להמשיך עם כמעט מלאכים לעונה חמישית אף על פי שכבר נכתבה.
מורנה לקחה הפסקה של כ-3 שנים וב-2013 החלה להפיק סדרה חדשה ששמה היא "אליאדוס", ובין השחקנים משתתפים שחקנים מכמעט מלאכים.
בשנת 2018 הפיקה מורנה הופעה לזכר בתה רומינה. ההופעה התקיימה בתיאטרון הגרנד רקס שבבואנוס איירס. חלק ממשתתפי ההופעה היו שחקני סדרותיה של מורנה - קטנטנות, המורדים וכמעט מלאכים.

קשריה עם יאיר דורי

לאחר שמורנה הסתכסכה עם ערוץ Telefe, היא החלה לעבוד בשיתוף עם המפיק הישראלי יאיר דורי. שיתוף הפעולה ביניהם נגמר כעבור כשנתיים, לאחר שסיימו את ההפקה המשותפת של פלוריסיינטה. שניהם עבדו ביחד בסדרות של המורדים, פינת אור ופלוריסיינטה. השניים פירקו את קשרי העסקים ביניהם לאחר סכסוך, ורוב הצוות שעבד שנים עם מורנה עבר לעבוד עם יאיר דורי בהפקת סדרות חדשות. לאחר הפרידה מהשותפות עם יאיר דורי, חזרה מורנה לעבוד עם ערוץ Telefe.